Afrikaans: Ten einde die Suid-Afrikaanse gemenereg te ontwikkel en te verstaan hoe regsprosesse binne ’n hedendaagse Suid-Afrika moet verloop, word ’n geskiedkundig- sosiaal-kontekstuele analise voorgestel. So ’n kritiese analise help howe nie alleenlik om die ontwikkeling van dié land se gemenereg sowel as die eksterne en interne invloede wat daarop inwerk te begryp nie, maar bemagtig hul voorts om ’n geskiedkundige brug te bou tussen die verlede wat gekenmerk was deur ’n diep verdeelde samelewing en die toekoms wat op grondwetlike waardes gegrond is.